
Til:

Universitetsstyret

Møtedato:

15. februar, 2005.

Arkivref.:

200500892-1/SAE/011.1

Valg og oppnevning av nytt universitetsstyre - prosess for oppnevning av eksterne styrerepresentanter

Universitetsstyrets funksjonstid er fram til 31.07.2005. For å kunne ha et nytt styre i funksjon fra 01.08.2005 må prosessen med å oppnevne kandidater starte nå. Det vises til eget notat om valg ved Universitetet. I denne saken vil universitetsdirektøren foreslå en prosess for å foreslå eksterne styremedlemmer og varamedlemmer som skal oppnevnes av Utdannings- og forskningsdepartementet (UFD).

Universitets- og høgskolelovens bestemmelser om styrets sammensetning og oppnevning av eksterne styremedlemmer

Etter gjeldende universitets- og høgskolelov (UHL) skal universitetsstyret ha slik sammensetning:

§6. Styrets sammensetning  

	1.
	Styret består av rektor, prorektor, to medlemmer valgt blant tilsatte i undervisnings- og forskerstilling, ett medlem valgt blant de teknisk og administrativt tilsatte, to medlemmer valgt blant studentene og fire eksterne medlemmer. Rektor er styrets leder. 


UHL § 11 nr. 3, første og siste setning fastsetter følgende om oppnevning av eksterne styremedlemmer: Forslag til eksterne styremedlemmer og varamedlemmer for disse fremmes av institusjonens styre. Departementet oppnevner på fritt grunnlag eksterne medlemmer og varamedlemmer for disse for fire år. 

I departementets forslag til ny lov heter det (Ot.prp. nr. 79 2003-2004):

§ 9-3 Styrets sammensetning

	1.
	Styret består av fire medlemmer valgt blant faste og midlertidige ansatte i undervisnings- og forskerstilling, ett medlem valgt blant de teknisk og administrativt ansatte, to medlemmer valgt  blant studentene og fire eksterne medlemmer. Ett av de eksterne medlemmene utpekes av  departementet til å være styrets leder.


Reglene om oppnevning av eksterne styremedlemmer er ikke foreslått endret. Det er heller ikke foreslått endringer i antallet eksterne medlemmer, som fortsatt skal være fire. Det nye er som kjent at et  av de eksterne medlemmene ifølge forslaget skal av departementet utpekes til å være styrets leder. Det er imidlertid mulig at Stortinget vedtar en ordning hvor institusjonene fritt kan velge mellom dagens ledelsesordning, med valgt rektor som styreleder, og den ordning som er foreslått i Ot.prp. nr 79. 
Eksterne medlemmer i universitetsstyret ble vedtatt og innført ved lovendring i 1995. Om bakgrunnen for, og hensikten med eksterne styrerepresentanter uttalte Stortingskomiteen i Innst. O. Nr. 40 (1994-95) følgende:

"Komiteen mener hensikten med ekstern representasjon er å tilføre styret kompetanse utenfra og impulser fra næringsliv, kulturliv og samfunnsliv. Komiteen vil understreke at man når man innstiller kandidater til disse vervene, må sørge for at de som foreslås besitter engasjement, gode kunnskaper om næringsliv, kulturliv eller samfunnsliv generelt. Samtidig er det en forutsetning at de er villige til å bruke den nødvendige tiden som kreves for å ivareta sin oppgave som styremedlem. Ettersom intensjonen er å tilføre institusjonene impulser utenfra, mener komiteen at de eksterne representantene som hovedregel ikke bør være representanter fra andre institusjoner som omfattes av denne loven, men komme fra andre områder i samfunnet. Særlig mener komiteen det er viktig at næringslivet og partene i arbeidslivet trekkes med i større grad enn i dag."

Forslag til prosess for å fremme forslag til kandidater

Tidligere var det universitetsrådet og fylkestinget som foreslo eksterne kandidater til styret. Nå er det styret (jf. § 11 nr. 3 som referert ovenfor) som foreslår kandidater. Dette er imidlertid ikke uproblematisk da det ikke kan utelukkes at flere styremedlemmer kan bli foreslått til gjenvalg. 

Universitetsdirektøren foreslår at det oppnevnes en gruppe som utgår av styret til å fremme forslag til eksterne medlemmer og varamedlemmer. Videre foreslås at det gjennomføres en åpen og bred høring, hvor enhetene bes om å foreslå to kandidater hver. Ved at man får forslag fra flere fagmiljøer internt vil man kunne sikre tilstrekkelig tilfang på kandidater med ulik bakgrunn og kompetanse. I tillegg vil dette bidra til å skape legitimitet til styrets beslutning.

Gruppa bør ledes av rektor, og det foreslås at gruppa i tillegg til rektor består av tre styremedlemmer, hvorav én av de eksterne. Universitetdirektøren er sekretær. Gruppa skal foreslå til sammen 8 (4 medl. og 4 vara) kandidater, 4 menn og 4 kvinner.

Forslag til vedtak:

Følgende gruppe oppnevnes og bes fremme forslag til eksterne kandidater til universitetsstyret for kommende styreperiode:

· Rektor Jarle Aarbakke

· Styremedlem …

· Styremedlem …

· Styremedlem …

· Universitetsdirektøren er sekretær.

Gruppa skal foreslå tilsammen 8 personer, like mange kvinner som menn. Enhetene skal involveres i arbeidet. Gruppas innstilling til kandidater legges fram for universitetsstyret i møtet 7. april.

Tromsø, 04.02.2005

	Jan Larsen
	

	universitetsdirektør
	

	
	Håvard Bekkelund

	
	personal- og økonomidirektør


Saksbehandler: Svein Are Edøy, juridisk rådgiver.

Vedtak i sak S03-05

Valg og oppnevning av nytt universitetsstyre - prosess for oppnevning av eksterne styrerepresentanter

Møtedato: 15. februar 2005. 

Journalnummer: 200500892-1

Universitetsdirektøren trakk sitt opprinnelige forslag til vedtak og fremmet i møte følgende forslag:

1. Rektor får fullmakt til å oppnevne en nominasjonsgruppe som får i oppdrag å hente inn forslag på eksterne styrekandidater og fremme for styret en begrunnet innstilling.

2. Forslag til kandidater hentes inn vidt, både fra eksterne instanser og internt ved Universitetets avdelinger.

3. Gruppa skal foreslå til sammen 8 personer, like mange kvinner som menn. Gruppas innstilling legges fram for universitetsstyret i møte 7. april 2005. 

Styret gjorde slikt enstemmig vedtak:

1. Rektor får fullmakt til å oppnevne en nominasjonsgruppe som får i oppdrag å hente inn forslag på eksterne styrekandidater og fremme for styret en begrunnet innstilling.

2. Forslag til kandidater hentes inn vidt, både fra eksterne instanser og internt ved Universitetets avdelinger.

3. Gruppa skal foreslå til sammen 8 personer, like mange kvinner som menn. Gruppas innstilling legges fram for universitetsstyret i møte 7. april 2005.
Universitetsdirektøren

Personal- og økonomiavdelinga

